家铉翁
雪中梅竹图
梅兄乃我义理朋，竹友从我林壑游。
青青不受尘土涴，皓皓肯与红紫侔。
别来天涯今几载，老大相逢俱白头。
玉龙排空展鳞鬣，天姥振佩锵琳璆。
古心姱节自为伴，严气正性谁能俦。
儿童莫作飞絮看，道眼无以空花求。
花飞絮舞两值遇，殆天之合非人谋。
娇禽谩夸颜色好，弱羽难禁寒风遒。
寄尔南枝尺寸地，莫与鹜群为辈流。
何人画工巧位置，使我坐对消閒愁。
却风吹灰万象改，平生故交还在不。
绨袍犹思见范叔，雪堂剩欲逢元修。
故山自有归隐处，琅玕成林雪成坞。
会当见汝面目真，西湖西畔踏雪寻故人。